ምሁራን የፀረ ሙስና ትግሉን እንዲያግዙ ጥሪ ቀረበ
– በአገር አቀፍ ደረጃ እየተካሄደ ባለው የፀረ ሙስና ትግል ውስጥ ምሁራን የትግሉ አካል እንዲሆኑ የወልቂጤ ዩኒቨርስቲ መምህራንና ተማሪዎች ጥሪ አቀረቡ።የዩኒቨርስቲው መምህራንና ተማሪዎች ለዋልታ ኢንፎርሜሽን ማዕከል በሰጡት አስተያየት መንግሥት ከህብረተሰቡ ጋር በመተባበር በሙሰኞች ላይ እየወሰደ ባለው ተከታታይ እርምጃ ምሁራን የነቃ ተሳትፎ ሊያደርጉ ይገባል።እንደ አስተያየት ሰጪዎቹ ገለጻ በአገር አቀፍ ደረጃ እየተካሄደ ያለው የፀረ ሙስና ትግል ልማትን ለማረጋገጥ  የሚኖረው ፋይዳ የጎላ ነው፡፡ በዩኒቨርስቲው የእንግሊዝኛ መምህር የሆኑት አቶ ወንድሙ መንቶሴ እንደገለጹት አሁን እየተወሰደ ያለው እርምጃ አበረታች መሆኑን ጠቅሰው ትግሉን እስከ  ታችኛው   የሥልጣን  እርከን  በማውረድ  ከሙሰኞች  የፅዳች አገር መገንባት ያስፈልጋል ብለዋል።በዩኒቨርስቲው የፍልስፍና ትምህርት መምህር የሆኑት አቶ አብዱ ኢሊሳ በበኩላቸው  ሁሉም ዜጋ እራሱን ከሙስና የፀዳ በማድረግና ሙሰኞችን በማጋለጥ የዜግነት  ግዴታቸውን መወጣት ይኖርባቸዋል ብለዋል ።በዩኒቨርስቲው የሁለተኛ ዓመት የአርክቴክቸር ተማሪ ዩሐንስ ተስፋዬ እንደተናገረው  መንግሥት ከሙስና ጋር ተያይዞ ባለሥልጣናትንና በባለሃብቶችን ለፍርድ ማቅረቡ   ሌሎች ተመሳሳይ ስህተት እንዳይሰሩ የሚያስተምር መሆኑን ጠቁሟል።ሙስና ለአገር ዕድገት ጠር መሆኑን የጠቀሰችው የሁለተኛ ዓመት የኤሌክትሪካል ምህንድስና  ተማሪ  ሃና  አበራ   ዜጎችን  ስለሙስና  አስከፊነት በማስተማር  ሙስናን  አስቀድሞ መከላከል  ጠቃሚ መሆኑን  አስረድታለች ።       